24 alumnes finalitzen el Taller d’Ocupació Burja Natura 613-II
2025-07-24

24 alumnes treballadors, sis docents, tres especialitats i un repte: aprendre treballant, superar-se i optimitzar les possibilitats de trobar un lloc de treball. Aquests són les dades i els objectius que resumeixen el que ha sigut el Taller d’Ocupació Burja Natura 613-II que, ahir (5-07-2016), va arribar a la seua fi. La clausura del curs va tenir lloc en el Centre Socioeducatiu Díaz Pintado i va comptar amb la presència de l’alcalde de Burjassot, Rafa García, el regidor de Serveis Municipals, Manuel Lozano i el regidor de Promoció Econòmica, Roc Senent, a més de representants de l’Ajuntament de Burjassot, CEMEF i SERVEF.

El Taller d’Ocupació Burja Natura 613-II va començar el passat 6 d’octubre de 2015 amb 24 alumnes i tres especialitats: Activitats auxiliars en vivers, jardins i centres de jardineria, amb huit alumnes treballadors, instal·lació de jardins i zones verdes, amb huit alumnes treballadors i especialitat de soldadura, també amb huit alumnes. Al llarg d’aquests nou mesos, tots ells han compartit formació en la seua especialitat.

Les especialitats vinculades a la jardineria s’han impartit en el CS Díaz Pintado, mentre que l’especialitat de soldadura s’ha impartit en les instal·lacions de CEMEF. Paral·lelament, l’alumnat ha realitzat treballs programats i autoritzats per a diferents àrees de l’Ajuntament de Burjassot, principalment les relacionades amb els Serveis Municipals i amb la seua àrea d’especialitat. S’han realitzat treballs de manteniment, jardineria, viverisme i soldadura en el Parc de la Granja, en l’Eixereta, en el Parc de les Oliveres, en el 8 de Març i en el propi centre Díaz Pintado.

En l’acte de clausura del curs, tots els alumnes treballadors van rebre el diploma amb el certificat de professionalitat. L’Alcalde, Rafa García els va donar l’enhorabona i els va animar a seguir formant-se i apostant per la seua superació personal, en tots els sentits. “Encara que la relació laboral amb l’Ajuntament finalitza ara, vull que sapieu que les portes del Consistori les tindreu sempre obertes i, especialment des de CEMEF, contineu lluitant per tornar a accedir a un lloc de treball i al mercat laboral“.